DA Den Europæiske Unions Tidende L 176/107

RÅDETS AFGØRELSE 2006/448/FUSP

af 7. juni 2006

om forlængelse af aftalen i form af brevveksling mellem Den Europæiske Union og Indonesiens regering om opgaver, status, privilegier og immuniteter for Den Europæiske Unions Observatørmission i Aceh (Indonesien) (observatørmissionen i Aceh — AMM) og dens personale

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 24,

under henvisning til henstilling fra formandskabet, og

ud fra følgende betragtninger:

(1) Rådet vedtog den 27. februar 2006 fælles aktion 2006/202/FUSP om ændring og forlængelse af fælles aktion 2005/643/FUSP om Den Europæiske Unions Observatørmission i Aceh i Indonesien (observatørmissionen i Aceh — AMM) for en periode på tre måneder indtil den 15. juni 2006 (1).

(2) Rådet vedtog på samme dato også afgørelse 2006/201/FUSP (2) om en tre måneders forlængelse af aftalen i form af brevveksling mellem Den Europæiske Union og Indonesiens regering om opgaver, status, privilegier og immuniteter for Den Europæiske Unions Observatørmission i Aceh (Indonesien) (observatørmissionen i Aceh — AMM) og dens personale.

(3) Indonesiens regering opfordrede den 5. maj 2006 Den Europæiske Union til at forlænge mandatet for observatørmissionen i Aceh med en yderligere periode på tre måneder.

(4) Som det fremgår af brevet med tilhørende bilag af 14. september 2005 fra Indonesiens udenrigsminister om opgaver, status, privilegier og immuniteter for observatørmissionen i Aceh (AMM) og dens personale og svaret af 3. oktober 2005 fra generalsekretæren/den højtstående repræsentant, kan aftalen i form af brevveksling forlænges med en periode på op til seks måneder ved fælles overenskomst (3).

(5) Forlængelsen af aftalen i form af brevveksling med tre måneder indtil den 15. september 2006 bør godkendes på vegne af Den Europæiske Union —

TRUFFET FØLGENDE AFGØRELSE:

Artikel 1

Forlængelsen af aftalen i form af brevveksling mellem Den Europæiske Union og Indonesiens regering om opgaver, status, privilegier og immuniteter for Den Europæiske Unions Observatørmission i Aceh (Indonesien) (observatørmissionen i Aceh — AMM) og dens personale for en periode på tre måneder indtil den 15. september 2006 godkendes herved på Den Europæiske Unions vegne.

Teksten til brevvekslingen vedrørende denne forlængelse er knyttet til denne afgørelse.

Artikel 2

Formanden for Rådet bemyndiges til at udpege den eller de personer, der er beføjet til at undertegne brevvekslingen med bindende virkning for Den Europæiske Union (4).

Artikel 3

Denne afgørelse offentliggøres i Den Europæiske Unions Tidende.

Artikel 4

Denne afgørelse har virkning fra dagen for vedtagelsen.

Udfærdiget i Luxembourg, den 7. juni 2006. På Rådets vegne K.-H. GRASSER Formand

(1) EUT L 71 af 10.3.2006, s. 57.

(2) EUT L 71 af 10.3.2006, s. 53.

(3) EUT L 288 af 29.10.2005, s. 60.

(4) Datoen for aftalens ikrafttræden offentliggøres i Den Europæiske Unions Tidende af Generalsekretariatet for Rådet.

DA Den Europæiske Unions Tidende L 176/108

OVERSÆTTELSE

BREVVEKSLING

vedrørende forlængelse af aftalen i form af brevveksling mellem Den Europæiske Union og Indonesiens regering om opgaver, status, privilegier og immuniteter for Den Europæiske Unions observatørmission i Aceh (Indonesien) (observatørmissionen i Aceh — AMM) og dens personale

Jakarta, den 5. maj 2006.

Hr.,

På Republikken Indonesiens regerings vegne vil jeg gerne over for Den Europæiske Union give udtryk for min anerkendelse for dens deltagelse i observatørmissionen i Aceh (AMM) og for det imponerende arbejde, der er udført, siden den blev deployeret i provinsen Nanggroe Aceh Darussalam (NAD).

Jeg skal hermed henvise til brev med tilhørende bilag af 14. september 2005 fra Republikken Indonesiens fungerende udenrigsminister og Deres brev med tilhørende bilag af 3. oktober 2005 om Aceh-observatørmissionens opgaver, status, privilegier og immuniteter samt brev af 13. februar 2006 fra Republikken Indonesiens udenrigsminister og Deres svar af 28. februar 2006 om forlængelse af Den Europæiske Unions tilstedeværelse i NAD indtil den 15. juni 2006.

Jeg skal i denne forbindelse meddele Dem, at Republikken Indonesiens regering har besluttet påny at anmode Den Europæiske Union om at forlænge sin tilstedeværelse i NAD fra den 16. juni 2006 til den 15. september 2006.

Observatørmissionens status, privilegier og immuniteter skal være de samme som i vor brevveksling dateret henholdsvis den 14. september 2005 og den 3. oktober 2005, der er et juridisk bindende instrument mellem Republikken Indonesiens regering og Den Europæiske Union.

I denne periode skal AMM bl.a. udføre de opgaver, der er pålagt AMM i henhold til artikel 5, stk. 2, i det aftalememorandum, der blev undertegnet mellem Republikken Indonesiens regering og Acehs Befrielsesbevægelse den 15. august 2005, bortset fra opgave a) og b), der allerede er udført.

Hvis Den Europæiske Union kan acceptere ovenstående forslag, skal jeg desuden foreslå, at dette brev og Deres bekræftende svarskrivelse tilsammen kommer til at udgøre et juridisk bindende instrument mellem Republikken Indonesiens regering og Den Europæiske Union. Instrumentet træder i kraft den 16. juni 2006 og udløber den 15. september 2006. For Republikken Indonesiens regering er denne retlige ramme baseret på den indonesiske lov nr. 2 af 25. januar 1982 om ratifikation af konventionen om særlige missioner af 1969.

Jeg er overbevist om, at det konstruktive samarbejde, der er blevet etableret med henblik på at nå frem til en fredelig, omfattende og holdbar løsning på de udfordringer, som Aceh står over for inden for rammerne af enhedsstaten Republikken Indonesien, kan videreføres og udbygges yderligere.

Jeg ser frem til en positiv behandling.

Med venlig hilsen

Dr. N. Hassan Wirajuda

Bruxelles, den 14. juni 2006.

Hr.,

Jeg skal hermed henvise til Deres brev af 5. maj 2006, hvori De meddeler, at Republikken Indonesiens regering har besluttet at anmode Den Europæiske Union om at forlænge sin tilstedeværelse i provinsen Nanggroe Aceh Darussalam (NAD) med tre måneder fra den 16. juni 2006 til den 15. september 2006.

Det er mig en glæde at kunne bekræfte over for Dem, at Den Europæiske Union har besluttet at efterkomme denne anmodning.

Jeg kan bekræfte, at i overensstemmelse med vilkårene i vor brevveksling dateret henholdsvis den 14. september 2005 og den 3. oktober 2005, der er et juridisk bindende instrument mellem Republikken Indonesiens regering og Den Europæiske Union, vil dette instrument blive forlænget indtil den 15. september 2006.

I denne periode skal AMM bl.a. udføre de opgaver, der er pålagt AMM i henhold til artikel 5, stk. 2, i det aftalememorandum, der blev undertegnet mellem Republikken Indonesiens regering og Acehs Befrielsesbevægelse den 15. august 2005, bortset fra opgave a) og b), der allerede er udført.

Jeg skal desuden bekræfte, at Deres brev og denne svarskrivelse kommer til at udgøre et juridisk bindende instrument mellem Republikken Indonesiens regering og Den Europæiske Union. Instrumentet træder i kraft den 16. juni 2006 og udløber den 15. september 2006.

Endelig vil jeg benytte lejligheden til at give udtryk for EU's anerkendelse af de fremskridt, der er gjort i Aceh-fredsprocessen, og påny bekræfte Den Europæiske Unions fortsatte tilsagn om at støtte etableringen af en fredelig, omfattende og holdbar løsning på de udfordringer, som Aceh står over for.

Modtag, hr., forsikringen om min mest udmærkede højagtelse.

Med venlig hilsen